ท็อปกัน: มาเวอริค

ท็อปกัน: มาเวอริค (Top Gun: Maverick) เป็นภาพยนตร์แอคชันดรามาอเมริกันที่กำกับโดย โจเซฟ โคซินสกี จากบทภาพยนตร์โดย เอห์เรน ครูเกอร์, เอริค วอร์เรน ซิงเกอร์ และ คริสโตเฟอร์ แมคควอรี และเรื่องราวโดย ปีเตอร์ เครก และ จัสติน มาร์คส์ เป็นภาคต่อของเรื่อง ท็อปกัน ฟ้าเหนือฟ้า ในปี ค.ศ. 1986 ภาพยนตร์เรื่องนี้นำแสดงโดย ทอม ครูซ, ไมลส์ เทลเลอร์, เจนนิเฟอร์ คอนเนลลี, จอน แฮมม์, เกลน โพเวลล์, ลูวิส พูลแมน, เอ็ด แฮร์ริส และ วัล คิลเมอร์ ครูซและคิลเมอร์ยังรับบทนำต่อจากภาพยนตร์เรื่องแรก บอกเล่าเหตุการณ์ประมาณ 30 ปีหลังภาพยนตร์ภาคแรก พีท "มาเวอริค" มิตเชลล์ ถูกเรียกตัวกลับมาที่ท็อปกัน เพื่อฝึกฝนในภารกิจที่ยากจะสำเร็จได้โดยไม่มีการสูญเสียให้กับนักบิน ที่ซึ่งเขาได้พบอดีตที่ตามหลอกหลอนเขาผ่าน แบรดลีย์ "รูสเตอร์" แบรดชอว์ ลูกชายของ กูส เพื่อนสนิทของเขาที่เสียชีวิต และไฟแห่งความหวังที่ถูกจุดประกายอีกครั้งด้วยมิตรภาพและความรัก
ท็อปกัน: มาเวอริค ออกฉายในสหรัฐในวันที่ 27 พฤษภาคม ค.ศ. 2022 โดยพาราเมาต์พิกเจอส์ เดิมมีกำหนดฉายในวันที่ 12 กรกฎาคม ค.ศ. 2019 แต่ถูกเลื่อนออกไปเพื่อ "ให้มีการถ่ายทำฉากการบินที่ซับซ้อนทั้งหมด" จากนั้นการเปิดตัวก็ล่าช้าออกไปอีกเนื่องจากการระบาดทั่วของโควิด-19 และความขัดแย้งในการกำหนดเวลาฉาย ท็อปกัน: มาเวอริค ทำเงิน 1.4 พันล้านดอลลาร์สหรัฐทั่วโลก กลายเป็นภาพยนตร์ทำเงินสูงสุดอันดับที่ 2 ในปี ค.ศ. 2022 เป็นภาพยนตร์ทำเงินสูงสุดอันดับที่ 11 เป็นภาพยนตร์ทำเงินสูงสุดในสหรัฐและแคนาดาเป็นอันดับที่ 5 และเป็นภาพยนตร์ที่ทำเงินสูงสุดอันดับหนึ่งในสหรัฐอเมริกาของค่ายพาราเมาต์พิกเจอส์ รวมถึงเป็นภาพยนตร์ทำเงินสูงสุดในอาชีพนักแสดงของทอม ครูซ ภาพยนตร์ได้รับการตอบรับในแง่บวกจากนักวิจารณ์ซึ่งชื่นชมทิศทาง ฉากโลดโผน ภาพ น้ำหนักอารมณ์และการแสดงของทีมนักแสดง ภาพยนตร์ทำรายได้ในประเทศไทย 143 ล้านบาท
== นักแสดง ==
ทอม ครูซ รับบทเป็น นาวาเอก พีท "มาเวอริค" มิตเชลล์, นักบินทดสอบ และ ครูสอนการบินที่ทำหน้าที่ฝึกนักขับเครื่องบิน ในโปรแกรมผู้ฝึกสอนยุทธวิธีการจู่โจมของกองทัพเรือสหรัฐฯ หรือท็อปกัน เพื่อเป้าหมายในปฏิบัติการภารกิจสำคัญให้สำเร็จ
ไมลส์ เทลเลอร์ รับบทเป็น เรือเอก แบรดลีย์ "รูสเตอร์" แบรดชอว์, นักบิน F/A-18E ที่ถูกรับเลือกจากกลุ่มนักบินฝึกปฏิบัติภารกิจ ลูกชายของเรือเอก นิค "กูส" แบรดชอว์ และ แคโรล แบรดชอว์ นิคเป็นเพื่อนสนิทและเจ้าหน้าที่การบินประจำที่นั่งเบาะหลังของมาเวอริค, รูสเตอร์ในวัยเด็กนำแสดงโดย พี่น้องฝาแฝดชาย แอรอน และ อดัม ไวส์ ใน ท็อปกัน ฟ้าเหนือฟ้า
เจนนิเฟอร์ คอนเนลลี รับบทเป็น เพเนโลปี้ "เพนนี" เบนจามิน, คนรักผู้อารีของมาเวอริค, แม่เลี้ยงเดี่ยว เจ้าของบาร์ และลูกสาวของอดีตนายพลที่ถูกกล่าวถึงใน ท็อปกัน ฟ้าเหนือฟ้า
จอน แฮมม์ รับบทเป็น พลเรือโท โบ "ไซโคลน" ซิมป์สัน, ผู้บัญชาการกองกำลังนาวิกโยธิน
เกลน โพเวลล์ รับบทเป็น เรือเอก เจค "แฮงค์แมน" เซเรซิน, นักบิน F/A-18E และตัวแทนในภารกิจที่ถูกเรียกตัวกลับมาที่ท็อปกัน
ลูวิส พูลแมน รับบทเป็น เรือเอก โรเบิร์ต "บ็อบ" ฟลอยด์, เจ้าหน้าที่ระบบการต่อสู้ประจำที่นั่งเบาะหลังของฟีนิกซ์ และตัวแทนในภารกิจที่ถูกเรียกตัวกลับมาที่ท็อปกัน
เอ็ด แฮร์ริส รับบทเป็น พลเรือตรี เชสเตอร์ "แฮมเมอร์" เคน, หัวหน้าของมาเวอริคและหัวหน้าของโปรแกรม Lockheed Martin RQ-3 DarkStar
วัล คิลเมอร์ รับบทเป็น พลเรือเอก ทอม "ไอซ์แมน" คาซานสกี้, ผู้บัญชาการกองเรือแปซิฟิกของสหรัฐอเมริกา, อดีตคู่แข่ง ปัจจุบันเป็นเพื่อนสนิทของมาเวอริคหลังเหตุการณ์ใน ท็อปกัน ฟ้าเหนือฟ้า
ชาร์ลส์ พาร์เนลล์ รับบทเป็น พลเรือตรี โซโลมอน "วอร์ล็อก" เบตส์, ผู้บัญชาการแห่งศูนย์พัฒนาการสู้รบด้านการบินทหารเรือ เพื่อนร่วมงานของมาเวอริค
โมนิกา บาร์บาโร รับบทเป็น เรือเอก นาตาชา "ฟีนิกซ์" เทรซ, นักบิน F/A-18F และตัวแทนในภารกิจที่ถูกเรียกตัวกลับมาที่ท็อปกัน
เจย์ เอลลิส รับบทเป็น เรือเอก รูเบน "เพย์แบ็ค" ฟิทช์, นักบิน F/A-18F และตัวแทนในภารกิจที่ถูกเรียกตัวกลับมาที่ท็อปกัน
แดนนี รามิเรซ  รับบทเป็น เรือเอก มิคกี้ "แฟนบอย" การ์เซีย, เจ้าหน้าที่ระบบการต่อสู้ประจำที่นั่งเบาะหลังของเพย์แบ็ค และตัวแทนในภารกิจที่ถูกเรียกตัวกลับมาที่ท็อปกัน
เกร็ก ทาร์ซาน เดวิส รับบทเป็น เรือเอก จาวี่ "ไคโยตี้" มาชาโด้, นักบิน F/A-18E และตัวแทนในภารกิจที่ถูกเรียกตัวกลับมาที่ท็อปกัน
บาซีร์ ซาลาฮูดดิน รับบทเป็น พันจ่าเอก เบอร์นี่ "ฮอนโด้" โคลแมน, เพื่อนของมาเวอริค
แมนนี่ จาคินโต รับบทเป็น เรือเอก บิลลี่ "ฟลิทซ์" อวาโลน, นักบิน F/A-18E และตัวแทนในภารกิจที่ถูกเรียกตัวกลับมาที่ท็อปกัน
เรย์มอนด์ ลี รับบทเป็น เรือเอก โลแกน "เยล" ลี, นักบิน F/A-18F และตัวแทนในภารกิจที่ถูกเรียกตัวกลับมาที่ท็อปกัน
เจค พิคกิ้ง รับบทเป็น เรือเอก บริกแฮม "ฮาร์วาร์ด" เลนนอกซ์, เจ้าหน้าที่ระบบการต่อสู้ประจำที่นั่งเบาะหลังของเยล และตัวแทนในภารกิจที่ถูกเรียกตัวกลับมาที่ท็อปกัน
แจ็ค ชูมัคเคอร์ รับบทเป็น เรือเอก เนล "โอมาฮ่า" วิกันเดอร์, นักบิน F/A-18F และตัวแทนในภารกิจที่ถูกเรียกตัวกลับมาที่ท็อปกัน
คาร่า หวัง รับบทเป็น เรือเอก แคลลี่ "ฮาโล" บาสเซ็ตต์, เจ้าหน้าที่ระบบการต่อสู้ประจำที่นั่งเบาะหลังของโอมาฮ่า และตัวแทนในภารกิจที่ถูกเรียกตัวกลับมาที่ท็อปกัน
ลิเลียนา เรย์ รับบทเป็น อมีเลีย เบนจามิน, ลูกสาวของเพนนี.
จีน หลุยซา เคลลี รับบทเป็น ซาร่าห์ คาซานสกี้, ภรรยาของไอซ์แมน แม่ที่รักครอบครัวของลูกชายและลูกสาว
เจมส์ แฮนดี รับบทเป็น จิมมี่, ชายแก่, บาร์เทนเดอร์ และมิตรของทุกคนโดยไม่ทราบที่มา
== ทีมพากย์เสียงไทย ==
นาวาเอก พีท "มาเวอริค" มิตเชลล์ - พิชาภพ ภัทรกูลนิยม
เรือเอก แบรดลีย์ "รูสเตอร์" แบรดชอว์ - อรรคพล ทรัพยอาจิณ
เพเนโลปี้ "เพนนี" เบนจามิน - โศภิตา รังสิโยทัย
พลเรือโท โบ "ไซโคลน" ซิมป์สัน - ปิยะ ชำนาญกิจ
เรือเอก เจค "แฮงค์แมน" เซเรซิน - ประภัฒน์ สินธพวรกุล
เรือเอก โรเบิร์ต "บ็อบ" ฟลอยด์ - ชานน จำเนียรแพทย์
พลเรือตรี เชสเตอร์ "แฮมเมอร์" เคน - จิราวัฒน์ วชิรศรัณย์ภัทร
พลเรือเอก ทอม "ไอซ์แมน" คาซานสกี้ - สมพร อ่วมใจบุญ
พลเรือตรี โซโลมอน "วอร์ล็อก" เบตส์ -  ธนกฤต เจนคลองธรรม
เรือเอก นาตาชา "ฟินิกส์" เทรซ - นพวรรณ เหมะบุตร
เรือเอก รูเบน "เพย์แบ็ค" ฟิทช์ - จิตติ รุ่งโนรี
เรือเอก มิคกี้ "แฟนบอย" การ์เซีย - กิตติธร พันธ์โคกกรวด
เรือเอก จาวี่ "โคโยตี้" มาชาโด้ - พิพัฒน์ บุญสิทธิเลิศ
ซาร่าห์ คาซานสกี้ - ลัดดา สุขธาราจาร
อมีเลีย เบนจามิน - พลอยชมพู จารุพรธนาพัฒน์
แคโรล แบรดชอว์ - เรวดี เมียนเกิด
ผู้สั่งการหอบังคับการบินหญิง - นลินี ชีวะสาคร
== เพลงประกอบ ==
เพลงประกอบภาพยนตร์ทั้งหมดประพันธ์โดย ลอร์น เบลฟ์, แฮโรลด์ ฟัลเทอร์ไมเออร์, เลดีกากา และ ฮันส์ ซิมเมอร์
เพลงที่ไม่ได้อยู่ในอัลบั้มเพลงประกอบภาพยนตร์, แต่อยู่ในเรื่อง มีดังต่อไปนี้:
Hank Williams – "Your Cheatin' Heart" – ฉากที่ร้านอาหารเล็ก ๆ หลังมาเวอริคทำเครื่องบินดาร์กสตาร์ตก
David Bowie – "Let's Dance" – ฉากตู้เพลงที่ร้านฮาร์ดเด็คบาร์
T. Rex – "Bang a Gong (Get It On)" – ฉากตู้เพลงที่บาร์
Otis Redding & Carla Thomas – "Tramp" – ฉากตู้เพลงที่บาร์ รูสเตอร์ปรากฏตัวครั้งแรก
Foghat – "Slow Ride" – ฉากตู้เพลงเพลงที่บาร์ เลือกไว้โดย แฮงค์แมน
The Who – "Won't Get Fooled Again" – ฉากการฝึกครั้งแรก
== หมายเหตุ ==
== อ้างอิง ==
ภาพยนตร์ที่ออกฉายในปี พ.ศ. 2565
ภาพยนตร์อเมริกัน
ภาพยนตร์ภาษาอังกฤษ
ภาพยนตร์ภาคต่อ
ภาพยนตร์ที่ถ่ายทำในรัฐวอชิงตัน
ภาพยนตร์ที่ถ่ายทำในรัฐแมริแลนด์
ภาพยนตร์ที่ถ่ายทำในรัฐแคลิฟอร์เนีย
ภาพยนตร์ที่มีฉากในรัฐแคลิฟอร์เนีย
ภาพยนตร์ที่อำนวยการสร้างโดย เจอร์รี บรัคไฮเมอร์
ภาพยนตร์ไอแมกซ์
ภาพยนตร์โดยพาราเมาต์พิกเจอส์